После одлуке ВШ маја 1943. о формирању 1. босанског корпуса у источној Босни, дотадашњи 1. босански корпус на челу са Костом Нађем преименован је у 2. босански корпус. У то време 5. ударна дивизија упућена је из средње Босне према Зеленгори, у позадину окупаторових снага, које су за време пете непријатељске офанзиве окружавале јединице "Главне оперативне групе НОВЈ". Пошто није успела да форсира Босну, Дивизија је наставила наступање у рејон Травника и даље према Иван-седлу, 17. јуна ушла је у Фојницу и Крешево, а 28/29. јуна, пошто се Главна оперативна група преко Зеленгоре пробила у источну Босну, пребацила се преко Босне и заузела Какањ, уништила постројења рудника угља и термоелектране у Какњу, 6 железничких станица, 6 мостова, 4 локомотиве, око 200 вагона и 25 km пруге. За то време у средњој Босни формирана је 11. крајишка дивизија 1. јуна 1943.